題伯禹給事漫吾亭
作者：汪藻
朝代：宋

paragraphs: 人生天地間，同一幻泡影。
偶然相值過，便有人與境。
那知兩皆漫，直寄彈指頃。
古來賢達士，物我均土梗。
程侯東南俊，少日忠義秉。
周旋正色地，四海憚嚴冷。
立朝二十年，憤世欲生癭。
班雖近日月，志則在箕潁。
中年拂衣歸，絕意向鐘鼎。
澤幽成小築，勝會已獨領。
清寒挹湍瀨，秀色攬諸嶺。
聊將不羈身，對此無閼景。
回首浯溪老，便覺加數等。
從渠春風顛，那得到古井。
高詞出胸臆，妙處如灌頂。
讀罷眷樊籠，悠然發深省。